Ontvoerdes in Jemen wel van SADie departement van internasionale betrekkinge en samewerking het bevestig dat die twee mense wat Maandag deur gewapende mans in Taiz, Jemen ontvoer is wel Suid-Afrikaners is. Clayson Monyela, woordvoerder van die departement, sê die twee Suid-Afrikaners was glo betrokke by die ontwikkeling van die hotel waar hulle ontvoer is. “Die besonderhede is vaag maar hulle ontvoering hou glo verband met ŉ dispuut oor die hotel se ontwikkeling tussen die eienaar van die hotel en ander mense. Dit is wat aan ons gesê is.” Monyela sê Suid-Afrika se ambassadeur vertrek vandag na dié land om met plaaslike owerhede te onderhandel. Maroela Media het gister berig dat die polisie glo ŉ oproep gekry het van ŉ parlementslid, Abdel-Hamid el-Batra, se assistente wat beweer het El-Batra sit agter die ontvoering. El-Batra het glo die ontvoering buite die Taiz Plaza Hotel gereël weens ŉ geskil met die regering oor ŉ stuk grond. El-Batra het glo onderneem om die twee Suid-Afrikaners vry te laat in ruil vir die grond. El-Batra is ŉ lid van die land se regerende party en is reeds die afgelope 10 jaar ŉ parlementslid. Lees ook: SA-diplomate na Jemen oor ontvoerde paartjie Gerugte van ontvoerde SA’ners in Jemen ondersoek Twee van SA glo in Jemen ontvoer